Rü jexguma ga Ngechuchu rü nhanagürü:
—Rü aixcuma pemaã nüxü̃ chixu rü ngẽma jatü i tama carnerupǘxü̃ãrü ĩã̱xwa ixücuxü̃ rü wüxi i ngĩ́ta̱xáxü̃ nixĩ i ngẽma,
erü ngextámare nixücu.
—Notürü ngẽma carnerupǘxü̃ãrü ĩã̱xwa meãma ixücuxü̃,
rü ngẽma nixĩ i norü daruü̃xü̃chi i carnerugü.
—Rü ngẽma jatü i carnerupǘxü̃ãrü ĩã̱xna dauxü̃ rü najawãxna i ĩã̱x na jaxücuxü̃ca̱x i carnerugüarü daruü̃.
Rü nüma i carnerugü rü nüxü̃ nacua̱xgü i naga i ngẽma norü daruü̃.
Rü ngẽma norü daruü̃ rü wüxichigü i norü carneru rü naẽ́gamaã naxca̱x naca na ínamuxü̃ãxü̃ca̱x i naxpǘxü̃wa.
—Rü ngẽxguma ínamuxü̃ã̱xgu i guxü̃ma i norü carnerugü,
rü nüma i norü daruü̃ rü nape̱xegu nixũchigü.
Rü nümagü i carnerugü rü nawe narüxĩ,
erü nüxü̃ nacua̱xgü i naga.
—Notürü ngẽxguma wüxi i jatü i tama aixcuma norü daruü̃ ixĩxü̃,
rü tama nawe narüxĩ i ngẽma carnerugü.
Rü nüxna naxĩgü,
erü tama nüxü̃ nacua̱xgü i naga i ngẽma tama norü daruü̃ ixĩxü̃ —nhanagürü ga Ngechuchu.
Rü Ngechuchu rü duü̃xü̃gümaã nüxü̃ nixu ga jema ore ga cua̱xruü̃,
notürü ga nümagü rü tama nüxü̃ nacua̱xgüéga ga ṯacüchiga na jiĩxü̃.
Rü jexguma ga Ngechuchu rü wenaxãrü nhanagürü nüxü̃:
—Aixcuma pemaã nüxü̃ chixu rü chama nixĩ i carnerupǘxü̃ãrü ĩã̱x i nawa jachocuxü̃xü̃ i carnerugü.
Guxü̃ma ga jema chauxü̃pa núma ĩxü̃ rü ngĩ́ta̱a̱xgüxü̃ rü máẽtagüxü̃ nixĩgü.
Notürü jema carnerugü rü tama naga naxĩnüẽ.
Chama nixĩ i ĩã̱x.
Rü texé ja chawa ixücuxe rü tá tamaxü̃.
Rü meãma tá tüxü̃ naxüpetü ngẽxgumarüü̃ i wüxi i carneru i naxpǘxü̃gu ücuxü̃ rü íxũxũxü̃xü̃ rü nüxü̃ ijaṉg̱aucü ja mecü ja maxẽ.
Ngẽma ngĩ́ta̱xáxü̃ rü núma naxũ na jangĩ́xü̃ca̱x rü namáẽtaxü̃ca̱x rü nachixexẽẽãxü̃ca̱x.
Rü ngẽmaca̱xicatama núma naxũ.
Notürü i chama rü núma chaxũ na chanamaxẽxẽẽxü̃ca̱x i duü̃xü̃gü rü na aixcuma nüxü̃́ nangẽxmaxü̃ca̱x i maxü̃ i taguma gúxü̃.
Chama nixĩ i carneruarü daruü̃ ja mecü chiĩxü̃.
Erü wüxi i carneruarü daruü̃ ja mecü rü norü carnerugüxü̃ ínapoxü̃ rü nhu̱xmata naxca̱x naju̱x.
Notürü ngẽma dĩẽruca̱xmare puracüxü̃,
rü ega ngẽxguma aixü̃ nada̱xgux rü carnerugüna ngẽ́ma ninha.
Rü ngẽmaãcü nanaxü erü tama aixcuma norü daruü̃ nixĩ i nümax,
rü tama noxrü nixĩ i ngẽma carnerugü.
Rü ngẽma ai rü carnerugüxü̃ ínajauxü̃ rü ngẽxma tüxü̃ naxüanexẽẽmare.
Rü ngẽma jatü rü ninha,
erü norü dĩẽruca̱xicatama ngẽ́ma napuracü.
Rü tama aixcuma carnerugügu narüxĩnü.
Chama nixĩ i carnerugüarü daruü̃ ja mecü chiĩxü̃.
Rü ngẽxgumarüü̃ ja Chaunatü na choxü̃ nacuáxü̃ rü chama rü Chaunatüxü̃ na chacuáxü̃,
rü ngẽxgumarüü̃ ta nüxü̃ chacua̱x i chorü carnerugü,
rü nümagü rü choxü̃ nacua̱xgü.
Rü chama rü naxca̱x chaju i chorü carnerugü.
Rü choxü̃́ nangẽxmagü ta i togü i carnerugü i tama nhaã naxpǘxü̃wa ngẽxmagüxü̃.
Rü ngẽmagü rü tá ta nuã chanagagü,
rü tá chauga naxĩnüẽ.
Rü wüxitücumü tátama nixĩ rü chama tátama nixĩ i norü daruü̃ chiĩxü̃.
Chaunatü rü choxü̃ nangechaü̃,
erü chorü carnerugüca̱x chaju rü wena táxarü chamaxü̃.
Taxúema choxü̃ tajuxẽẽ,
notürü chamatama chorü ngúchaü̃maãtama ichanaxã i chorü maxü̃.
Erü cha̱xme̱xwa nangẽxma na ichanaxãxü̃ca̱x,
rü wena na chanajaxuxü̃ca̱x,
jerü jemaãcü choxü̃ namu ga Chaunatü —nhanagürü.
Rü jexguma jema orexü̃ naxĩnüẽgu ga jema Judéugüarü ãẽ̱xgacügü rü wenaxãrü nügü nitoje ga jema nagu naxĩnüẽxü̃wa.
Rü muxü̃ma ga nümagü rü nhanagürügü:
—¿Tü̱xcüü̃ nüxü̃́ iperüxĩnüẽ i nhaã jatü i ngẽãẽxü̃ i ṉg̱oxo nawa ngẽxmaxü̃?
—nhanagürügü.
Notürü ga togü rü nhanagürügü:
—Taxuü̃ma i jatü i ṉg̱oxo nawa ngẽxmaxü̃ rü nhaãrüü̃ meã nidexa.
¿Nhuxãcü i wüxi i jatü i ṉg̱oxo nawa ngẽxmaxü̃ rü tüxü̃ narümexẽtüxẽẽ ja wüxi ja ngexetüxe?
—nhanagürügü.